Apple Music rykker ind i over to millioner Volvoer

Volvo-ejere får snart endnu en musikmulighed i bilen. Den svenske bilproducent begynder nu at rulle Apple Music ud til mere end to millioner biler verden over via en trådløs softwareopdatering. Det betyder, at tjenesten fremover bliver en integreret del af bilens infotainmentsystem, så man kan logge ind med sin Apple-konto og få adgang til musik, playlister og live-radio direkte fra bilens skærm.

Opdateringen kommer til en lang række Volvo-modeller fra modelår 2020 og frem, blandt andet XC40, EX40, EC40, XC60, S60, V60, XC90, S90, V90 samt de nyere EX90 og ES90. Hvornår den enkelte bil får funktionen, afhænger dog af model og marked.

Den bedste lyd er forbeholdt de dyre modeller

Volvo fremhæver især Apple Music Spatial Audio, der bygger på Dolby Atmos og skal give en mere omsluttende lydoplevelse i bilen. Den funktion bliver dog kun relevant for ejere af Volvo EX60, EX90 og ES90 – og kun for alvor, hvis bilen er udstyret med Bowers & Wilkins-anlægget, som er ekstraudstyr.

Ifølge Volvo kan kombinationen af Apple Music, Dolby Atmos og Bowers & Wilkins gøre bilen til et særligt godt sted at lytte til musik.

“Ved at bringe Apple Music direkte ind i vores modeller gør vi bilen til et enestående sted at opleve musik,” siger Alwin Bakkenes, chef for global softwareudvikling hos Volvo Cars.

Han lover en oplevelse, hvor man kan føle sig “midt i en koncertsal eller en arena” – men her er det værd at holde fast i, at den oplevelse altså ikke følger med enhver Volvo. For de fleste handler nyheden først og fremmest om nemmere adgang til Apple Music i bilen.

Tre måneder gratis – for nogle

Volvo tilbyder også op til tre måneders gratis Apple Music til udvalgte kunder, der enten er nye brugere eller vender tilbage til tjenesten. Tilbuddet kan indløses i Volvo Cars-appen og gælder frem til 6. juli 2027. Nyheden er dermed mest interessant for Volvo-ejere, der allerede bruger Apple Music – eller som gerne vil slippe for at koble telefonen til, hver gang musikken skal i gang.

For alle andre er det endnu en påmindelse om, at moderne biler i stigende grad bliver rullende app-platforme, hvor nye funktioner kan lande længe efter, bilen er købt.

Apple Music rykker ind i over to millioner Volvoer